b'\n_START_ARTICLE_\nEn Corts\n_START_SECTION_\nNom\n_START_PARAGRAPH_\nRep el nom d\'En Corts per la carrera de la Font d\'En Corts, una de les quatre carreres que van donar nom al districte: Quatre Carreres. Aquesta carrera coincideix amb el l\xc3\xadmit est del barri, l\'actual carrer dels Sapadors.\n_START_SECTION_\nHist\xc3\xb2ria\n_START_PARAGRAPH_\nEls terrenys de l\'actual barri pertanyien a l\'horta de l\'antic poble de Russafa, que estava travessada per quatre carreres, una d\'elles la de la Font d\'en Corts en direcci\xc3\xb3 a l\'horta de la Punta i Pinedo. Al tractar-se d\'unes terres molt pr\xc3\xb2ximes al nucli de l\'antic poble de Russafa, el terreny que ocupa l\'actual barri era travessat per altres dos carreres: la carrera de la Font de Sant Llu\xc3\xads i la vella carrera de Malilla._NEWLINE_L\'any 1424 ja existia al sud de Russafa una font que pertanyia al senyor en Francesc Corts, ra\xc3\xb3 per la qual era coneguda com la "Font d\'en Corts". Se li atribu\xc3\xafen a les seues aig\xc3\xbces diverses propietats tant al beure-les com en banyar-se en elles, per tant el cam\xc3\xad que anava cap a la font va ser conegut com la "Carrera de la Font d\'en Corts" o "Carrera d\'en Corts". _NEWLINE_El 1877, en Corts junt a tot el territori de l\'horta de l\'antic poble de Russafa va passar a formar part del terme municipal de la ciutat de Val\xc3\xa8ncia._NEWLINE_Des de la d\xc3\xa8cada de 1960 la zona va ser urbanitzada i en l\'actualitat el barri est\xc3\xa0 totalment integrat en la trama urbana de la ciutat, sense quedar cap rastre de la famosa "font d\'En Corts".\n_START_SECTION_\nElements importants\n_START_PARAGRAPH_\nEl principal element \xc3\xa9s l\'antiga caserna de sapadors al carrer del mateix nom (antiga carrera de la Font d\'En Corts), un dels edificis policials de major extensi\xc3\xb3 en tot el Pa\xc3\xads Valenci\xc3\xa0, on es troben unitats com les de Cavalleria, Intervenci\xc3\xb3 Policial i Estrangeria.'